ชงใช้ม.44จัดการเร่งยึดรถหรูเถื่อน
ศุลกากรชงรัฐบาลใช้มาตรา 44 ฟันผู้นำเข้าใช้ช่องว่างกฎหมายยืดเวลาเสียภาษี ยึดรถหรูค้างท่าเรือ
8 ก.ค. 2559

ศุลกากรชงรัฐบาลใช้มาตรา 44 ฟันผู้นำเข้าใช้ช่องว่างกฎหมายยืดเวลาเสียภาษี ยึดรถหรูค้างท่าเรือ
นายจำเริญ โพธิยอด ที่ปรึกษากรมศุลกากร เปิดเผยว่า ภายในสัปดาห์นี้กรมศุลกากรจะเสนอแนวทางแก้ไขปัญหา ผู้ประกอบการนำเข้ารถยนต์หรูนำเข้ารถยนต์กว่าพันคันมาค้างไว้ที่เขตปลอดอากรและเขตคลังสินค้าทัณฑ์บน โดยไม่ยอมเสียภาษีจนกว่าจะขายรถได้ โดยมีหลายแนวทาง เช่น ลดภาษีนำเข้ารถยนต์ให้กับผู้ประกอบการดังกล่าวเพื่อให้นำเงินมาชาระภาษีและนำรถออกไป ส่วนแนวทางที่จะแก้ไขปัญหามาตรการที่เข้มข้นที่สุด คือ การยึดรถดังกล่าวทั้งหมด โดยอาจจะเสนอให้นายกรัฐมนตรีใช้มาตรา 44 ดำเนินการดังกล่าว
ปัจจุบันมีรถหรูที่ค้างอยู่ท่าเรือจำนวนมาก 1,140 คัน ที่ยังไม่มีการนำออก ไป ส่วนหนึ่งเป็นผลมาจากเศรษฐกิจไม่ดีตั้งแต่มีที่ผ่านมา ทำให้รถยนต์หรูขายไม่ได้ ทำให้ผู้นำเข้าไม่นำรถออกหากยังขายไม่ได้ เพราะหากนำรถออกไปก่อนจะต้องเสียภาษีถึง 328% ของราคาซื้อขายจริง ซึ่งเป็นเงินภาษีจำนวนมาก โดยรถยนต์หรูที่ค้างทั้งหมดมีทั้งของบริษัทเกรย์มาร์เก็ตและดีลเลอร์ขายรถยนต์
ขณะนี้ผู้ประกอบการ 50 ราย เป็นเจ้าของเขตปลอดอากรและคลังสินค้าทัณฑ์บน 70 แห่ง กฎหมายปัจจุบันไม่มีการกำหนดจำนวนสินค้าและระยะเวลาที่จะไว้สินค้าในเขตดังกล่าว โดยการแก้ไขกฎหมายของกรมศุลกากรที่อยู่ระหว่างการพิจารณาของคณะกรรมการกฤษฎีกา
ด้าน นายกุลิศ สมบัติศิริ อธิบดีกรมศุลกากร กล่าวว่า จะเสนอให้ พล.อ.ประยุทธ์ จันทร์โอชา นายกรัฐมนตรี นายสมคิด จาตุศรีพิทักษ์ รองนายกฯ และ รมว.คลัง เห็นชอบการแก้ไขรถหรูค้างอยู่ในท่าเรือ หากฝ่ายนโยบายเห็นชอบก็จะดำเนินการทันที สำหรับการแก้ไขกฎหมายมีรายละเอียดที่สำคัญแก้ไขกว่า 10 เรื่อง คาดว่าเดือน ส.ค.นี้ จะเข้าสู่การพิจารณาของสภานิติบัญญัติแห่งชาติ (สนช.)
ภาพประกอบข่าว